รู้จัก On แบรนด์รองเท้ากีฬา ที่ Roger Federer ร่วมลงทุน
ที่น่าสนใจคือ แบรนด์นี้ ยังมีนักเทนนิสระดับโลกอย่างคุณ Roger Federer ร่วมลงทุนอีกด้วย แล้วเรื่องราวของ On เป็นมาอย่างไร ? ลงทุนแมนจะเล่าให้ฟัง
31 ธ.ค. 2564

รู้จัก On แบรนด์รองเท้ากีฬา ที่ Roger Federer ร่วมลงทุน /โดย ลงทุนแมน
สวิตเซอร์แลนด์ เป็นประเทศในทวีปยุโรป มีดินแดนที่ถูกล้อมรอบไปด้วยภูเขาสูง 
ที่สำคัญคือ ไม่มีพื้นที่ที่ติดทะเล ซึ่งภูมิศาสตร์แบบนี้ ทำให้การขนส่งสินค้าไปขายยังดินแดนที่ห่างไกลมีข้อจำกัด
 
ดังนั้นชาวสวิสจึงต้องผลิตสินค้าที่ขนส่งง่าย 
และที่สำคัญต้องมี “การสร้างมูลค่าเพิ่ม” ให้กับสินค้า
เพื่อให้สามารถแข่งขันในเวทีระดับโลกได้
 
ถ้าให้ยกตัวอย่างสินค้าสวิสที่เห็นภาพมากที่สุดก็คือ นาฬิกา
นาฬิกา Swiss Made จะเน้นวิธีการผลิตที่ซับซ้อน มีนวัตกรรม รวมถึงเน้นขายเรื่องราวของแบรนด์ 
ทำให้สามารถเพิ่มมูลค่า และขายสินค้าในราคาต่อชิ้นที่สูงได้
 
แต่รู้หรือไม่ว่า มีอีกหนึ่งของดีที่น่าสนใจจากประเทศสวิตเซอร์แลนด์
นั่นคือรองเท้ากีฬาน้องใหม่ชื่อว่า “On” ซึ่งขึ้นชื่อว่าเป็นอีกแบรนด์ ที่คงกลิ่นอายความเป็น Swiss Made
เพราะจุดขายคือ การใช้ “นวัตกรรม” มาสร้างสรรค์ผลิตภัณฑ์ และอัดแน่นด้วยเทคโนโลยีต่าง ๆ    
 
ที่น่าสนใจคือ แบรนด์นี้ ยังมีนักเทนนิสระดับโลกอย่างคุณ Roger Federer ร่วมลงทุนอีกด้วย
แล้วเรื่องราวของ On เป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝ 
ย้อนกลับไปปี 2010 เรื่องราวเริ่มต้นที่เมืองซูริก ประเทศสวิตเซอร์แลนด์ จากคุณ Olivier Bernhard 
อดีตนักกีฬาไตรกีฬาอาชีพ เจ้าของตำแหน่งแชมป์ไตรกีฬารายการ Ironman 3 สมัย
 
จุดเริ่มต้นคือ คุณ Olivier Bernhard พยายามมองหารองเท้าวิ่งสวมใส่แข่งขันที่มีความสบายและสามารถสร้างแรงส่งของทุก ๆ การก้าวได้ดี ซึ่งในช่วงชีวิตนักกีฬาของเขา ก็ยังไม่พบรองเท้าแบบที่เขาต้องการเลย
 
หลังจากเลิกเป็นนักกีฬาอาชีพ คุณ Olivier Bernhard มีความคิดที่จะเปลี่ยนโลกของการวิ่งให้ดีขึ้น จึงได้ทุ่มเทเวลาในการสร้างรองเท้าวิ่งที่เขาตามหาเกือบทั้งชีวิตขึ้นมา
 
จากการที่เคยเป็นนักกีฬาอาชีพมาก่อน เขาจึงพอจะรู้ว่าคนเล่นกีฬาอยากได้รองเท้าแบบไหน 
ประกอบกับการที่เขามีความเป็นนักประดิษฐ์อยู่ในสายเลือด จึงนำประสบการณ์เรื่องการวิ่งของเขามาลองดีไซน์ออกแบบ ศึกษา และผสมผสานกับเทคโนโลยีด้านวิศวกรรม
 
จนท้ายสุด คุณ Olivier Bernhard สามารถพัฒนารองเท้าตัวต้นแบบได้สำเร็จ ภายใต้เทคโนโลยีที่เรียกว่า “CloudTec” ที่สามารถรองรับแรงกระแทกได้ดี และยังสร้างแรงส่งในทุกก้าวของการวิ่งอีกด้วย 
 
หลังจากนั้นไม่นาน รองเท้าตัวต้นแบบที่ว่า ก็ได้รางวัล ISPO Brandnew Award 
ซึ่งเป็นรางวัลด้านนวัตกรรมผลิตภัณฑ์ด้านกีฬา 
 
โดยนักวิ่งที่ทดสอบผลิตภัณฑ์ต่างพูดเป็นเสียงเดียวกันว่า รองเท้าที่มีเทคโนโลยี CloudTec ของคุณ Olivier Bernhard ให้ความรู้สึกเหมือนกับวิ่งอยู่บนก้อนเมฆเลยทีเดียว 
 
ต่อมาคุณ Olivier Bernhard ได้ชวนเพื่อนอีก 2 คนคือ คุณ David Allemann และคุณ Caspar Coppetti 
เพื่อจัดตั้งบริษัทโดยใช้ชื่อว่า “On Holding” เพื่อประกอบธุรกิจผลิตรองเท้าอย่างเต็มตัว
 
และในปี 2019 ก็มีจุดเปลี่ยนสำคัญอีกครั้งหนึ่ง
เมื่อยอดนักเทนนิสระดับโลก คุณ “Roger Federer” โทรศัพท์สายตรงเข้ามาขอนัดทานมื้อเย็นกับพวกเขา  
 
โดยบทสนทนาบนโต๊ะอาหาร คุณ Roger Federer ได้กล่าวชื่นชมผลิตภัณฑ์ของบริษัท พร้อมทั้งเล่าว่า ตนเองก็เห็นคนรอบ ๆ ตัวต่างก็สวมใส่รองเท้าแบรนด์ On 
 
และนั่นก็เป็นจุดเริ่มต้นให้ผู้ร่วมก่อตั้งทั้ง 3 คน ชักชวนคุณ Roger Federer ร่วมลงทุนตอนนั้นเสียเลย และคุณ Roger Federer ก็ตอบตกลงทันที..
 
โดยนอกจากคุณ Roger Federer เข้ามาร่วมลงทุนในบริษัท On แล้ว 
เขาก็ยังร่วมพัฒนาผลิตภัณฑ์ใหม่ ๆ เช่น รองเท้าเทนนิส อีกด้วย 
 
ซึ่งการเข้ามาร่วมลงทุนในบริษัท On Holding ของคุณ Roger Federer ก็ทำให้ผู้คนจากทั่วโลกเริ่มให้ความสนใจ On มากขึ้นไปอีก
 
จนปี 2021 On Holding ก็เติบโตจนสามารถจดทะเบียนเข้าตลาดหลักทรัพย์นิวยอร์ก 
ตอนนี้ มีมูลค่าบริษัทราว 4 แสนล้านบาท
 
ปัจจุบัน On ยังคงมุ่งเน้นสร้างสรรค์ผลิตภัณฑ์ที่มีคุณภาพสูง ชูจุดเด่นแบรนด์ด้วยการใช้เทคโนโลยีและนวัตกรรมในการสร้างสรรค์ผลิตภัณฑ์ รวมถึงมีการเพิ่มผลิตภัณฑ์ เช่น รองเท้าเทนนิส เสื้อผ้าออกกำลังกาย และวางขายไปกว่า 60 ประเทศทั่วโลก 
 
เราลองมาดูผลประกอบการของ On Holding ช่วงที่ผ่านมากันบ้าง
ปี 2019 รายได้ 9,616 ล้านบาท ขาดทุน 53 ล้านบาท
ปี 2020 รายได้ 15,310 ล้านบาท ขาดทุน 991 ล้านบาท
9 เดือนแรก ปี 2021 รายได้ 19,206 ล้านบาท กำไร 603 ล้านบาท
 
โดยสัดส่วนรายได้ของบริษัท แยกตามช่องทางจัดจำหน่าย มาจาก
- ขายส่งผ่านตัวแทนจำหน่าย 64.2%
- ขายปลีกผ่านช่องทางบริษัท 35.8%
 
และถ้าแบ่งสัดส่วนรายได้ตามภูมิภาค รายได้ก็มาจาก
- อเมริกาเหนือ 51.8%
- ยุโรป 40.5%
- เอเชียแปซิฟิก 6.0%
- อื่น ๆ 1.7%
 
ก็ไม่น่าเชื่อเหมือนกันว่า จากจุดเริ่มต้นของคุณ Olivier Bernhard อดีตนักกีฬาอาชีพ ที่ไม่สามารถหารองเท้าดี ๆ สวมใส่สำหรับแข่งขันได้ เลยพยายามสร้างมันขึ้นมาเอง จะกลายมาเป็นบริษัทรองเท้ามูลค่า 4 แสนล้านบาท โดยใช้เวลาเพียง 11 ปีเท่านั้นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References
-
-
-